b'\n_START_ARTICLE_\nJavatiger\n_START_SECTION_\nBeskrivelse\n_START_PARAGRAPH_\nJavatigeren var sv\xc3\xa6rt lik sumatratigeren, men den var litt m\xc3\xb8rkere og hadde flere og mer distinkte striper. Den var dessuten noe mindre av vekst og hadde et sv\xc3\xa6rt karakteristisk kinnskjegg. De eldste fossildata man har funnet etter tiger (Panthera tigris trinilensis) p\xc3\xa5 Java er ca. 1,2 millioner \xc3\xa5r gamle, men de har trolig ingen tilkytning til javatiger som s\xc3\xa5dan._NEWLINE_En fullvoksen javatiger veide normalt ca. 95-125 kg og m\xc3\xa5lte ca. 225-245 cm fra snutespiss til halerot. Hunnen var mindre og veide gjerne ca. 70-90 kg og m\xc3\xa5lte ca. 195-215 cm fra snutespiss til halerot.\n_START_SECTION_\nBestanden\n_START_PARAGRAPH_\nP\xc3\xa5 1950-tallet var det fortsatt 20-25 javatigere igjen p\xc3\xa5 Java, hvorav ca. halvparten befant seg p\xc3\xa5 Ujung Kulonhalv\xc3\xb8ya s\xc3\xb8rvest p\xc3\xa5 \xc3\xb8ya. Disse d\xc3\xb8de trolig ut alt p\xc3\xa5 1960-tallet._NEWLINE_I det nord\xc3\xb8stre hj\xc3\xb8rnet av Java ligger Baluran National Park, som ble erkl\xc3\xa6rt som reservat for ville dyr alt i 1937. Omr\xc3\xa5det, som er ca. 250 km\xc2\xb2 stort, ble imidlertid ikke nasjonalpark f\xc3\xb8r i 1982, og da var trolig javatigeren alt utd\xc3\xb8dd._NEWLINE_Meru Betiri nasjonalreservat er oppkalt etter Gunung Betiri, det h\xc3\xb8yeste fjellet i omr\xc3\xa5det, og dekker et areal p\xc3\xa5 ca. 580 km\xc2\xb2 \xc3\xb8st p\xc3\xa5 \xc3\xb8ya. Omr\xc3\xa5det er er dekket av tett regnskog i lavlandet. I 1972 var det fortsatt sju registrerte tigere igjen her, samtidig som nasjonalreservatet ble erkl\xc3\xa6rt. I 1979 ble det registrert spor etter 3 tigere i Meru Betiri, men siden har det ikke v\xc3\xa6rt dokumentert verken observasjoner eller spor etter tiger i dette omr\xc3\xa5det._NEWLINE_Den siste dokumenterte beviset for javatiger skjedde alts\xc3\xa5 i 1979. Trolig d\xc3\xb8de den ut p\xc3\xa5 1980-tallet, men ingen vet n\xc3\xb8yaktig om eller n\xc3\xa5r det skjedde. Det g\xc3\xa5r fortsatt rykter om observasjoner p\xc3\xa5 \xc3\x98st-Java, der regnskogen er tett og ufremkommelig. Meru Betiri nasjonalreservat er i s\xc3\xa5 fall mest aktuelt. Omr\xc3\xa5det er imidlertid under stort press fra tre ulike selskaper som driver med gruvedrift etter gull.'